Nos Joanes, decanus capelle ducis et magister Guillelmus, decanus christianitatis diuionensis, notum facimus omnibus presentes litteras inspecturis quod, constituti in presentia nostra, Gelions relicta defuncti Galteri Billart, et Hugoninus filius eius recognouerunt se diu et dedisse et concessisse in puram et perpetuam elemosinam, pro remedio anime dicti Galteri et animarum ipsorum et antecessorum suorum, Deo et ecclesie Sancti Stephani diuionensis et abbati et conuentui eiusdem ecclesie, domum quandam cum manso ipsius sitam in vico au Channex, iuxta Corcular defuncti Andree de Fixeio et unam secturam prati sitam en Lampone iuxta pratum Benedicti de Manigneio ex una parte, et iuxta pratum Petri maioris de Lampone ex altera. Recognouerunt insuper quod dictam ecclesiam de dictis domo et sectura prati inuestierunt tempore quo dictam fecerunt elemosinam, et quod ipsos domum cum manso ipsius ac secturam prati promiserunt, et adhuc tenentur super se et omnia bona eorum iuramentoque corporaliter prestito predicte ecclesie et abbati et conuentui ipsius ecclesie ac eorum successoribus contra omnes defendere, et in perpetuum garantire, et nunquam de cetero per se vel per alios contraire, et quod predictam ecclesiam de eisdem inuestientes eandem elemosinam nomine eiusdem ecclesie hactenus tenuerunt; et quia labilis est et cito transit hominum memoria ipsi Gelions et Hugoninus nolentes super elemosinam predictam eamdem ecclesiam aliquo tempore molestari rogauerunt omnia supradicta in scriptis redigi et nostrorum sigillorum munimine confirmari. Et nos ad ipsorum preces et instantiam presentibus litteris sigilla nostra apposuimus. Actum anno Domini M°. CC°. quadragesimo tertio.